בס"ד מר חשוון תשע"ח

**נגיעות מפרשת השבוע חיי שרה**

השבת נקרא בע"ה את פרשת חיי שרה .הפרשה איננה מספרת על חיי שרה ואברהם הזוג העברי (יהודי) הראשון בעולם אלא על מותם. בתחילת הפרשה נקרא על מותה של שרה , על אבלו הכבד של אברהם ועל מעשיו ופעולותיו לכבוד אשתו האהובה – הספד - "וַיָּבֹא,אַבְרָהָם,לִסְפֹּד לְשָׂרָה, וְלִבְ**כֹּ**תָהּ..." רכישת חלקת קבר מכובדת וחשובה " תְּנוּ לִי אֲחֻזַּת-קֶבֶר עִמָּכֶם, וְאֶקְבְּרָה מֵתִי מִלְּפָנָי..." וקבורתה – "וְאַחֲרֵי-כֵן קָבַר אַבְרָהָם אֶת-שָׂרָה אִשְׁתּוֹ, אֶל-מְעָרַת שְׂדֵה הַמַּכְפֵּלָה " . לאחר מכן נשתתף בשמחת אברהם לאחר שמצא בדרך ניסית בת זוג ראויה, רבקה , לבנו יצחק הצדיק ולבסוף נקרא אודות פטירתו הלווייתו וקבורתו של אברהם עצמו " וַיָּמָת אַבְרָהָם בְּשֵׂיבָה טוֹבָה, זָקֵן וְשָׂבֵעַ; וַיֵּאָסֶף, אֶל-עַמָּיו. וַיִּקְבְּרוּ אֹתוֹ יִצְחָק וְיִשְׁמָעֵאל, בָּנָיו, אֶל-מְעָרַת, הַמַּכְפֵּלָה ". פרשה של מוות ואבל יחד עם שמחה ויצירת זוגיות חדשה . בתהילים נאמר " זְכָר-אֲנִי מֶה-חָלֶד; עַל-מַה-שָּׁוְא, בָּרָאתָ כָל-בְּנֵי-אָדָם.מִי גֶבֶר יִחְיֶה, וְלֹא יִרְאֶה-מָּוֶת " המוות הוא חלק מחיינו , העם היהודי בעל היסטוריה מלאה במוות , רצח ,ויגון ויחד עם זאת הספרות היהודית מרחיבה בחיי הרוח היהודיים העשירים וממעטת לעסוק במוות. היהדות מקדשת את החיים ולא את המוות. מוסדות הרב עדין שטיינזלץ מסבירים שביהדות, החיים לאחר המוות אינם נושא מרכזי. בניגוד לאמונות זרות , המת אינו טהור אלא טמא. יתרה מזאת מכל הטומאות המרובות ביהדות , טומאת מת היא החמורה ביותר – אבי אבות הטומאה . כל קדושי ישראל חייבים ומוזהרים להתרחק מטומאת מת- הכוהנים , נזיר , הבא אל הקודש ואל המקדש.

היהדות איננה מתעלמת מהמוות וכמו בכל דבר אחר היא מאד מדויקת ומפרטת מה יש ל"חיים " לבצע בעת קרות מוות וכך משולב המוות בידי החיים . למעשה ההלכה דואגת לאבלים לא פחות מאשר לכבוד המת כפי שנאמר ב"מועד קטן" כ"ה ע"ב " "בכו לאבלים ולא לאבדה, שהיא למנוחה ואנו לאנחה" אנו משתתפים בצער האבלים . חז"ל ברגישותם קבעו דרגות חומרה לאבל ממועד הפטירה כאשר האבלים הינם "אוננים " ועד לקבורה. אבל חמור בשבעת הימים מהקבורה, שיורד מעט לאחר השבעה וממשיך ויורד לאחר ה "שלושים" וחומרה נמוכה יותר עד שנים עשר חודש מהפטירה. יש הקפדה על מנהגי ודיני אבלות אולם אסורה אבלות חמורה מידי. התורה קבעה איסור - " בָּנִים אַתֶּם  לה' אֱלֹקֵיכֶם לֹא תִתְגֹּדְדוּ וְלֹא תָשִׂימוּ קָרְחָה בֵּין עֵינֵיכֶם לָמֵת ". בזמן האבל הגדול עלינו לזכור שאנו בניו של הקב"ה , נשמור על צלם ה' ונפאר את שמו לאורך כל האבל באמירת הקדיש.

אמירת קדיש יתום לעילוי נשמת המת הוא מנהג בו מכבד האבל את הנפטר לאורך תקופה ארוכה ומעניק לו חסד של אמת ,מדובר במעשה טהור של ה"מקדש" שאינו מצפה לתגמול מאת הנפטר. הקדיש אינו מזכיר את המת בכלל. האבל מקבל את הדין משמיים ומפאר ומהלל את הקב"ה למרות אבלו הכבד ובכך מקווה לעורר סנגוריה בשמים לזכות הנפטר ולרומם את נשמת הנפטר למקומות גבוהים וטהורים שינוח על משכבו בשלום ובגן עדן תהא מנוחתו .

תחיית המתים היא מעיקרי האמונה היהודית, העיקר ה 13 לרמב"ם - "שתהיה תחיית המתים בעת שתעלה רצון מאת ה' . בפיוט יגדל אלוקים חי אנו אומרים " מֵתִים יְחַיֶּה אֵל בְּרֹב חַסְדּוֹ בָּרוּךְ עֲדֵי עַד שֵׁם תְּהִלָּתוֹ " . היהדות רואה במוות אויב זמני ( על אף שנמשך זמן רב מידי עבורנו... ) . הרב קוק זצ"ל הסביר שאל לו לאדם לקבל את ההנחה שהמוות ינצח לעד. המוות הוא מכשול זמני ולא נצחי עלינו לצפות לתחיית המתים ולחיי נצח עד כי "בילע המוות לנצח" (ישעיהו כה, ח) החסידות מלמדת שאנו הולכים ומתקרבים לקראת עולם שבו נוכל להיות מעל ומעבר למוות. בתהילים נאמר " הוּא יְנַהֲגֵנוּ עַל-מוּת " (מח,טו ) חז"ל פרשו על מות – עולם שאין בו מוות.

ביהדות, החיים אינם מתחילים עם הלידה ואינם מסתיימים במוות. קהלת אמר " כִּי-הֹלֵךְ הָאָדָם אֶל-בֵּית עוֹלָמוֹ ... וְיָשֹׁב הֶעָפָר עַל-הָאָרֶץ, כְּשֶׁהָיָה; וְהָרוּחַ תָּשׁוּב, אֶל-הָאֱלֹהִים אֲשֶׁר נְתָנָהּ " הרבי מליובאוויטש נהג להצביע תכופות על כך שקיים חוק בסיסי בפיזיקה האומר שאנרגיה לעולם לא "הולכת לאיבוד" אלא רק לובשת צורה אחרת. הדבר פועל כך בתחום האנרגיה הפיזית, ועל אחת כמה וכמה בתחום הנשמה שקיומה אינו מוגבל אלא היא עוברת מצורת קיום אחת לצורת קיום גבוהה יותר רוחנית יותר ולא פיזית כפי שאנו מכירים.

בע"ה שנזכה לשמחות, ישועות , נחמות ולתחיית המתים.

 שבת שלום . שלר איתן

**לעילוי נשמת אבי , מורי ורבי אברהם חנן בן נתן ואטל ז"ל**